**„Sat za našu planetu“ osmi put u Srbiji budi svest o klimatskim promena**

***Isključi svetlo da bolje vidiš!***

**Beograd, 11.03.2016. godine**– WWF Svetski fond za prirodu u Galeriji New Moment najavio je obeležavanje globalne akcije pod nazivom „Sat za našu planetu“ 19. marta sa početkom u 20:30 časova. Tog dana stotine miliona ljudi na svim kontinentima, u 24 vremenske zone, isključiće svetla na sat vremena i time simbolično obeležiti svoje zalaganje za smanjenje posledica klimatskih promena i održivu upotrebu prirodnih resursa. Inicijativa „Sat za našu planetu“ nastala je 2007. godine u Sidneju, a već 2009. godine i Srbija se priključila ovoj manifestaciji i obeležava je osmi put.

„Većina eksperata se slaže da će klimatske promene izazvati veću učestalost ekstremnih klimatskih posledica kao što su poplave, klizišta, požari i suše. Neophodno je da u svakodnevnom životu brinemo o životnoj sredini koja nas okružuje, da smanjimo ekološki otisak, odnosno ublažimo uticaj našeg načina života na prirodu – izjavila je Duška Dimović, direktorka programa WWF-a u Srbiji. – Od kritične važnosti je smanjenjenje emisije gasova, koji pojačavaju efekat staklene bašte, energetska efikasnost i primena ekološki prihvatljivih rešenja za proizvodnju energije. Pozivamo sve građane da isključe svetla u subotu 19. marta i uključe se u akciju „Sat za našu planetu“ – dodala je Dimović.

Glumica Ana Sofrenović i voditelj Andrej Maričić pozdravili su prisutne goste i ispričali na koji način se oni svakodnevno angažuju kako bi pomogli planeti – od upotrebe štedljivih sijalica, racionalnog korišćenja vode za ličnu higijenu, do korišćenja bicikla kao prevoznog sredstva. Upravo su te navike koje obavljamo svakodnevno i bez razmišljanja presudne za planetarne promene. Poznati promoteri su iskoristili trenutak da još jednom pozovu celokupnu javnost da poseti finalni događaj, predviđen na platou ispred Starog dvora.

Centralne manifestacije u okviru akcije „Sat za našu planetu“ biće održane u subotu 19. marta 2016. godine, od 20:30 do 21:30 časa, u Beogradu ispred Skupštine grada, u Novom Sadu na Trgu Slobode i u Nišu u amfiteatru na keju. U Beogradu će ovom prilikom posetioci moći da posmatraju hologramsku projekciju na fasadi Starog dvora, uživaju u pesmama gospel hora i na kreativnom zidu želja ostave svoja obećanja, ciljeve ili želje za zdraviju i ekološki svesniju godinu pred nama, dok će u Nišu i Novom Sadu događaj ispratiti program u organizaciji lokalnih udruženja građana, „Prostor“ iz Niša i „Refugijum“ iz Novog Sada.

Na globalnom nivou, akcija „Sat za našu planetu“ 2016. godine će nastaviti da daje moć inicijativama za promenu klimatskih promena, uključujući i potpisivanje peticije za 100 odsto obnovljive izvore energije u Španiji, zaštitu šuma i biološke raznovrsnosti u Africi, kao i saradnji sa vladama, kompanijama i civilnim društvom na zaštiti tresetišta i održivoj proizvodnji palminog ulja u jugoistočnoj Aziji.

Celokupna kampanja, kao i realizacija finalnog događaja omogućena je izuzetnim trudom, radom i zalaganjem partnera: Coca-Cola sistem Srbija i agencija New Moment i OH Illusion. Podrška je tradicionalno i ove godine stiga od Ministarstva poljoprivrede i zaštite životne sredine, Pokrajinskog sekretarijata za urbanizam, graditeljstvo i zaštitu životne sredine, Gradske uprave Grada Beograda, Gradske uprave Grada Novog Sada, Stalne konferencijae gradova i opština, RTS i brojnih organizacija civilnog društva, kompanija, škola i pojedinca.

***WWF****- Svetski fond za prirodu, organizuje akciju****Sat za našu planetu****koja će se održati deseti put u svetu, a osmi put u Srbiji.  Od nastanka 2007. godine u Sidneju, ova inicijativa je postala globalni pokret u koji se prošle godine uključilo preko 2 milijarde ljudi iz preko 7000 gradova iz 172 zemlje sveta. U Srbiji se 2015. godine ovoj svetskoj akciji pridružio 91 grad i opština, 172 škole i 110 organizacija civilnog društva. (više informacija na*[*wwf.rs*](http://www.wwf.rs/)*).*

*Čekamo Vas ispred Skupštine grada, 19.03.2016.godine od 20:30! #SatZaNasuPlanetu*

**DODATNE INFORMACIJE O AKCIJI „SAT ZA NAŠU PLANETU“:**

* Detaljnije informacije i zanimljivosti možete pronaći na stranicama:
	+ [www.wwf.rs](http://www.wwf.rs)
	+ [www.earthhour.org](http://www.earthhour.org)
	+ [www.facebook.com/WWFSerbia](http://www.facebook.com/WWFSerbia)
* Radio i TV spot akcije 'Sat za našu planetu' na srpskom jeziku možete od ponedeljka 14. marta 2016. godine da preuzmete na stranici <http://www.wwf.rs/sat_za_nasu_planetu/materijali/> i emitujete na svom programu.
* TV pokrivalice i izjave sa centralne manifestacije koja će biti održana u Beogradu na sam dan akcije (subota 19. mart 2016. godine u 20:30h) moći ćete da preuzmete posle 21.30 h sa portala [videonet.rs](http://videonet.rs/) i emitujete na svom programu.